Сама яна жадае і далей жыць у доме сваёй бабулі і на зямлі, а не ў шматпавярховіку. Тым больш, што жыхарам Першай Ленінскай ніхто так і не даў адказ на галоўнае пытанне: а дзе ж яны будуць жыць пасля зносу іх домаўладанняў? А паколькі людзі не могуць атрымаць дакладны адказ на гэтае важнае пытанне, дык карыстаюцца чуткамі, з якіх вынікае, што гараджанаў могуць перасяліць у пасёлак Энергетыкаў ці ў цэнтр сельсавету, вёску Станькава (абодва ў Дзяржынскім раёне). “Хоць чыноўнікі запэўніваюць, што з горада нас ніхто не выселіць. Аднак у Дзяржынску нічога не будуецца. Таму мы больш верым чуткам”, — зазначыла Алена Лаўрова.